
A magyar üzleti angyal piac fejlődési lehetőségei

A hazai startup kultúra virágzásnak indult. Tucatnyi fiatal technológiai vállalkozás kísérli meghódítani a globális piacokat. A közfigyelem a startupok felé fordult: számos hazai és külföldi forrás elérhető azzal kapcsolatosan, mire kell figyelni a vállalkozás indítása, felfuttatása során. Az állam felismerte egy életképes startup ökoszisztéma feltétele a vállalkozói életciklus valamennyi szakaszában az életszakaszhoz igazodó és elérhető finanszírozási lehetőségek megléte, amely egyelőre hiányosságokat mutat. Ennek az ökoszisztémának szerves részét képezhetik az üzleti angyalok, akik finanszírozási forrást biztosíthatnak a fiatal, nagy növekedési potenciállal rendelkező vállalkozásoknak. Az üzleti angyalok vállalkozásfinanszírozó- és fejlesztő tevékenysége már nem ismeretlen Magyarországon, de még számos tennivaló van, hogy ismert és elismert tőkebevonási forrásként tekintsenek rá a potenciális igénybevevők.
Dolgozatomban arra keresem a választ, milyen fejlődési lehetőségeik vannak az üzleti angyaloknak a 2010-es évek közepén Magyarországon. Az empirikus kutatásomban Dr. Karsai Judittal ‒ a kockázati tőke elméleti kutatójával ‒, és (gyakorlati oldalról), egy hazánkban tevékenykedő üzleti angyallal, Károlyi Antallal készítettem interjút, aki egy üzleti angyal hálózat felhúzásán tevékenykedik. A finanszírozói oldal mellett a vállalkozói oldal véleményére is kíváncsi voltam; online felmérés keretében vizsgáltam vállalkozói attitűdjüket, az egyes finanszírozási források ismertségét, kedveltségét.
Biztos sikerrecept nincsen az üzleti angyalok számára, de vannak olyan irányvonalak, amelyeket követve önálló magyar informális kockázati tőkepiac kiépülése jelezhető előre. Az ötletadó és a finanszírozó közötti tudás- és tőkeszakadék áthidalására a vállalkozás kezdeti életszakaszához illeszkedő külső finanszírozási forma igénybevétele, az üzleti angyalok lehetnek a megoldás. A vállalkozók és finanszírozók közelebb hozhatók egymáshoz az üzleti angyalok egy magasabb, organikusabb szintje, az üzleti angyal hálózatok révén. Az üzleti angyalok hálózatba tömörülése megoldaná az angyalfinanszírozók legfőbb problémáit: láthatóbbá, elérhetőbbé tenné az üzleti angyalokat, és csökkentené a magas keresleti költségeket. A hálózatban való működés továbbgondolása az üzleti angyalok és a velük szorosan együttműködő inkubátorok és akcelerátorok kooperációja, mely egy egészségesebb tőkefinanszírozási struktúrát eredményezhetne Magyarországon.



